**Kære forældre**

Et nyt skoleår nærmer sig med hastige skridt, og vi skal igen have fat på alt det gode arbejde, der er både i og omkring Friskolen Østerlund. Vi er ca. 120 familier tilknyttet Friskolen Østerlund. Der er fantastisk god opbakning omkring fællesskabet (lørdagsrengøring og arbejdsweekend) og de arrangementer der bliver afholdt. Det er super vigtigt at vi fortsætter i denne ånd, for i det hele taget at kunne administrere en friskole.

Men, men, men, ind imellem møder vi desværre nogle forældre, der glemmer aftalen omkring indbetaling af skolepenge samt deltagelse i lørdagsrengøring. To vigtige ting, der ”bare **skal** fungere”!! Vi har derfor set os nødsaget til at lave nogle ændringer på disse 2 områder.

**Skolepenge**
Det vil fremover være et ***ufravigeligt*** *krav*, at betaling af skolepenge skal tilmeldes PBS, for at kunne deltage i fællesskabet om at få ”Vores børn til at blomstre” på Friskolen Østerlund. De ressourcer, der bruges på inddragelse af skolepenge, skulle gerne komme børnene til gode. Det er trods alt for deres skyld, at vores skole eksisterer.

Alle familier kan komme i en situation (arbejdsløshed m.m.), hvor det økonomisk kan være svært at få tingene til at hænge sammen. Der er i disse situationer mulighed for at sende en ansøgning til skolebestyrelsen om nedsættelse af skolepenge i en periode – dette sker selvfølgelig i fuld fortrolighed på lukkede møder. Vi vil hellere kontaktes en gang for meget, end slet ikke at høre noget.

Da der ligger en del arbejde med at udskrive rykkerskrivelser m.m. vil der fremover blive tillagt en administration-afgift på 200,00 kr. pr. manglende indbetaling. Skulle vi mod forventning være nødsaget til at skrive 2 rykkere før betalingen imødekommes, bliver det 2 x 200,00 kr. Går der mere som 1 måned før betalingen finder sted, bliver der yderligere tillagt 2 % af restbeløbet pr. påbegyndt måned.

**Lørdagsrengøring**
Med hensyn til manglende deltagelse i lørdagsrengøringen, bliver man (som i dag) indkaldt til en ny rengøringslørdag. Derudover vil der ved efterfølgende indbetaling af skolepenge blive trukket en administrations-afgift på 200,00 kr. pr. manglende deltagelse. Skulle vi mod forventning være nødsaget til at indkalde samme person 2 gange, bliver det 2 x 200,00 kr.

**Derudover er det besluttet at 3. gang, der ikke deltages i fællesskabet(det gælder både manglende skolepenge + deltagelse ved lørdagsrengøringen/arbejdsweekend. Fx 2 manglende lørdagsrengøring + én manglende skolepenge), bliver der indkaldt til møde med bestyrelsen, vedrørende *det fremtidige samarbejde omkring dit barn på Friskolen Østerlund (en evt. udmeldelse af skolen).***

***Dette gælder for et skoleår af gangen. Dvs. at tavlen viskes ren hvert år til sommerferien.***

Har I spørgsmål vedr. ovenstående, er I – som altid – velkommen til at kontakte skolebestyrelsen.

Med venlig hilsen

Skolebestyrelsen

Friskolen Østerlund